b"\n_START_ARTICLE_\nDansk-pal\xc3\xa6stinensere\n_START_PARAGRAPH_\nDansk-pal\xc3\xa6stinensere eller pal\xc3\xa6stinensisk-danskere er indbyggere i Danmark med pal\xc3\xa6stinensisk afstamning, dvs. at de er indvandrere eller efterkommere af indvandrere med pal\xc3\xa6stinensisk tilh\xc3\xb8rsforhold. Det er ansl\xc3\xa5et, at der er ca. 24.000 pal\xc3\xa6stinensere i Danmark, hvilket g\xc3\xb8r befolkningsgruppen til en af de st\xc3\xb8rre indvandrergrupper i landet.\n_START_SECTION_\nAntal og indvandringshistorie\n_START_PARAGRAPH_\nI mods\xc3\xa6tning til andre indvandrergrupper i Danmark, hvor Danmarks Statistik opg\xc3\xb8r antallet af indvandrere og efterkommere fra det p\xc3\xa5g\xc3\xa6ldende land, findes ikke et officielt tal for danskere af pal\xc3\xa6stinensisk herkomst. Det skyldes, at Pal\xc3\xa6stina ikke er en officiel stat med territorium og statsborgerskab. Pal\xc3\xa6stinensiske indvandrere er derfor registreret med oprindelse i det tidligere bop\xc3\xa6lsland, hvor de boede f\xc3\xb8r ankomsten til Danmark. Da den pal\xc3\xa6stinensiske befolkning i verden er spredt ud over mange lande, optr\xc3\xa6der de dermed med mange forskellige oprindelseslande i Danmarks Statistiks opg\xc3\xb8relse. _NEWLINE_De fleste herboende dansk-pal\xc3\xa6stinensere er imidlertid kommet hertil som flygtninge fra borgerkrigen i Libanon og krigene i de pal\xc3\xa6stinensiske flygtningelejre i 1980'erne. Flertallet af personer med libanesisk oprindelse i statistikken er derfor dansk-pal\xc3\xa6stinensere. 1. oktober 2017 var der i Danmark 26.705 personer af libanesisk oprindelse. Ikke alle disse er alts\xc3\xa5 af pal\xc3\xa6stinensisk oprindelse, men omvendt er der ogs\xc3\xa5 personer, der er registreret med f.eks. jordansk, israelsk eller statsl\xc3\xb8s herkomst, der egentlig er af pal\xc3\xa6stinensisk afstamning. Antropologen Anja Kublitz anslog i 2011, at der boede ca. 24.000 pal\xc3\xa6stinensere i Danmark. Heraf er 11-12.000 indvandrere, mens resten er f\xc3\xb8dt her i landet og alts\xc3\xa5 betegnes som efterkommere i Danmarks Statistiks terminologi.\n_START_SECTION_\nIntegration i det danske samfund\n_START_PARAGRAPH_\nSom n\xc3\xa6vnt er de fleste dansk-pal\xc3\xa6stinensiske indvandrere oprindelig kommet til Danmark som flygtninge i mods\xc3\xa6tning til indvandrergrupperne fra eksempelvis Tyrkiet, Pakistan og Marokko, hvor den oprindelige \xc3\xa5rsag oftest har v\xc3\xa6ret ans\xc3\xa6ttelse i en dansk virksomhed. Det s\xc3\xa6tter sine tydelige spor i de forskellige m\xc3\xa5l for integrationen i det danske samfund, hvor grupper med flygtningebaggrund m\xc3\xa5lt p\xc3\xa5 de allerfleste parametre er betydelig d\xc3\xa5rligere integreret end andre sammenlignelige indvandrergrupper. S\xc3\xa5ledes er flygtninge klart overrepr\xc3\xa6senteret blandt indvandrere, der modtager overf\xc3\xb8rselsindkomster som f\xc3\xb8rtidspension o.l. Dette g\xc3\xa6lder eksempelvis for indvandrergrupperne fra Irak og Somalia, der typisk er flygtninge, og er ogs\xc3\xa5 udpr\xc3\xa6get for dansk-pal\xc3\xa6stinenserne. _NEWLINE_De f\xc3\xb8lgende underafsnit n\xc3\xa6vner forholdene for personer med libanesisk herkomst, da Danmarks Statistik som n\xc3\xa6vnt ikke registrerer, hvorvidt personer har pal\xc3\xa6stinensisk herkomst.\n_START_SECTION_\nBesk\xc3\xa6ftigelse og overf\xc3\xb8rsler\n_START_PARAGRAPH_\n34\xc2\xa0% af de 30-64-\xc3\xa5rige indvandrere fra Libanon var besk\xc3\xa6ftiget med erhvervsarbejde i 2015. Det er langt mindre end besk\xc3\xa6ftigelsesfrekvensen for personer af dansk herkomst, der var 80\xc2\xa0%, og ogs\xc3\xa5 lavere end besk\xc3\xa6ftigelsesfrekvensen for indvandrere fra de fleste andre lande. Blandt de 35 st\xc3\xb8rste indvandrergrupper var det kun somalierne og syrerne, der havde en lavere besk\xc3\xa6ftigelsesfrekvens. _NEWLINE_For m\xc3\xa6nd var besk\xc3\xa6ftigelsesfrekvensen 43\xc2\xa0% og for kvinder 23\xc2\xa0%. Relativt mange af de besk\xc3\xa6ftigede fra Libanon var selvst\xc3\xa6ndige erhvervsdrivende, nemlig godt 16\xc2\xa0%, hvor andelen for personer med dansk oprindelse kun var 6\xc2\xa0%._NEWLINE_61\xc2\xa0% af de 30-59-\xc3\xa5rige mandlige indvandrere og 75\xc2\xa0% af kvinderne med oprindelse i Libanon var offentligt fors\xc3\xb8rgede, hvilket som n\xc3\xa6vnt afspejler, at de fleste er kommet hertil som flygtninge. F\xc3\xb8rtidspension og kontanthj\xc3\xa6lp var langt de hyppigste overf\xc3\xb8rsler for disse aldersgrupper._NEWLINE_For efterkommere af personer fra Libanon er besk\xc3\xa6ftigelsen generelt h\xc3\xb8jere end for for\xc3\xa6ldregenerationen, men lavere end for personer af dansk oprindelse. For 20-40-\xc3\xa5rige mandlige efterkommere fra Libanon var besk\xc3\xa6ftigelsesgraden knap 80\xc2\xa0% af den tilsvarende danske, og for de tilsvarende kvindelige efterkommere var tallet ca 65\xc2\xa0%.\n_START_SECTION_\nUddannelse\n_START_PARAGRAPH_\nBesk\xc3\xa6ftigelsesfrekvensen afh\xc3\xa6nger i h\xc3\xb8j grad af uddannelsesniveauet, s\xc3\xa5dan at forskellene p\xc3\xa5 besk\xc3\xa6ftigelsesgraden for personer med dansk oprindelse og indvandrere er noget mindre, hvis man betragter personer med samme uddannelsesbaggrund, end hvis man betragter de samlede befolkningsgrupper, hvor uddannelsesbaggrunden kan v\xc3\xa6re meget forskelligt fordelt. Forskelle i uddannelsesm\xc3\xb8nstret for de unge \xc3\xa5rgange giver dermed et fingerpeg om fremtidige forskelle i besk\xc3\xa6ftigelsen._NEWLINE_I 2012 var godt 40\xc2\xa0% af de mandlige 20-24-\xc3\xa5rige efterkommere efter indvandrere fra Libanon under uddannelse. Det er et lidt h\xc3\xb8jere tal end for efterkommere fra Tyrkiet, Jugoslavien og Marokko, men lavere end for efterkommere fra Pakistan. For m\xc3\xa6nd med dansk oprindelse var tallet ca. 48\xc2\xa0%. For de kvindelige 20-24-\xc3\xa5rige efterkommere fra Libanon var tallet lige under 50\xc2\xa0%, hvilket er h\xc3\xb8jere end deres jugoslaviske k\xc3\xb8nsf\xc3\xa6ller, men lavere end for kvindelige efterkommere fra Tyrkiet, Marokko og Pakistan, hvor tallet er st\xc3\xb8rre end 50\xc2\xa0%. For kvinder med dansk oprindelse var ca. 55\xc2\xa0% i denne aldersgruppe under uddannelse.\n_START_SECTION_\nKriminalitet\n_START_PARAGRAPH_\nKriminaliteten er ret h\xc3\xb8j for m\xc3\xa6nd med oprindelse i Libanon. Det skyldes til dels, at m\xc3\xa6ndene i denne gruppe i gennemsnit er ret unge, og unge beg\xc3\xa5r mere kriminalitet end \xc3\xa6ldre mennesker. En anden \xc3\xa5rsag er de socio\xc3\xb8konomiske forhold, idet en befolkningsgruppes socio\xc3\xb8konomiske sammens\xc3\xa6tning (f.eks. besk\xc3\xa6ftigelsesgraden eller indkomsten) vil p\xc3\xa5virke dens kriminalitetsniveau. Selv n\xc3\xa5r der korrigeres herfor, var kriminaliteten i 2016 blandt m\xc3\xa6nd, der er indvandret fra Libanon, imidlertid ca. 90\xc2\xa0% h\xc3\xb8jere end for alle danske m\xc3\xa6nd if\xc3\xb8lge Danmarks Statistik. For mandlige efterkommere med oprindelse i Libanon var kriminaliteten ca. 120\xc2\xa0% h\xc3\xb8jere, efter at der er korrigeret for alders- og indkomstforskelle. Godt halvdelen af lovovertr\xc3\xa6delserne var overtr\xc3\xa6delser af f\xc3\xa6rdselsloven, 36\xc2\xa0% udgjordes af forskellige s\xc3\xa6rlove og 28\xc2\xa0% af straffelovs-overtr\xc3\xa6delser.\n_START_SECTION_\nIntegrationsproblemer\n_START_PARAGRAPH_\nAnja Kublitz forsvarede i 2011 en ph.d.-afhandling om leveforhold og tankes\xc3\xa6t hos pal\xc3\xa6stinensiske familier i Danmark. Efter hendes opfattelse oplever mange pal\xc3\xa6stinensere, ikke mindst unge, at det er sv\xc3\xa6rt at blive anerkendt som dansker, hvilket igen f\xc3\xa5r nogle unge til at tage afstand fra, hvad de definerer som dansk. En anden konsekvens har v\xc3\xa6ret, at den yngre generation er blevet mere religi\xc3\xb8s end for\xc3\xa6ldrene, der i h\xc3\xb8j grad var ikke-praktiserende muslimer."